Na osnovu člana 40 stav 1 Zakona o državnoj imovini (“Službeni list CG“, broj 21/09 i 44/10), Uredbe o prodaji i davanju u zakup stvari u državnoj imovini (“Službeni list CG”, broj 44/10) i Odluke Odbora direktora broj 001-2012 od 13.03.2023. godine, Akcionarsko društvo za uslužne djelatnosti u vazdušnom saobraćaju “Aerodromi Crne Gore” objavljuje

**JAVNI POZIV**

**za dostavljanje ponuda** **za zakup poslovnog prostora na aerodromu „Podgorica“ za slobodnu carinsku prodavnicu - suvenirnicu**

1. **Podaci o Zakupodavcu**:

Akcionarsko društvo za uslužne djelatnosti u vazdušnom saobraćaju “Aerodromi Crne Gore”, PIB 02305623, adresa: Aerodrom Podgorica (u daljem tekstu: „Aerodromi Crne Gore“ AD).

1. **Predmet javnog poziva**

Predmet javnog poziva je davanje u zakup poslovnog prostora na aerodromu „Podgorica“ - LN 2656 KO Golubovci, putem prikupljanja ponuda, za slobodnu carinsku prodavnicu – suvenirnicu.

Poslovni prostor koji se daje u zakup nalazi se u terminalnoj zgradi Aerodroma Podgorica, u air-side zoni (odlasci), ukupne površine 10 m².

1. **Minimalna cijena zakupa lokacija za poslovni prostor**

Minimalna cijena zakupa poslovnog prostora koji je predmet zakupa je 1.300,00 (hiljadutristotine) eura + PDV na mjesečnom nivou.

1. **Rok zakupa**

Rok trajanja zakupa je 24 mjeseca s mogućnošću produženja na dodatnih 12 mjeseci, a najduže 5 godina ukupno.

Početak roka zakupa utvrdiće se posebnim aktom koji će činiti sastavni dio Ugovora o zakupu, a nakon što izabrani ponuđač pribavi neophodna odobrenja/dozvole za rad slobodne carinske prodavnice.

1. **Način plaćanja**

Plaćanje će se vršiti mjesečno, na osnovu ispostavljene fakture, u roku od 15 dana od dana izdavanja fakture za prethodni mjesec.

1. **Sadržina ponude**

* Tačan naziv, sjedište i kontakte ponuđača
* Potvrdu o registraciji - Izvod iz Centralnog registra privrednih subjekata Poreske uprave, u formi originala ili ovjerene kopije
* Uvjerenje od mjesno nadležnog Osnovnog suda da se protiv privrednog društva, pravnog lica i odgovornog lica u pravnom licu ne vodi krivični postupak;
* Finansijsku ponudu za zakup poslovnog prostora, sa jasno navedenom ponuđenom cijenom.
* Originalnu, bezuslovnu i na prvi poziv bez prava protesta naplativu bankarsku garanciju u visini od 3.000,00 EUR, sa rokom važenja minimum 90 dana od dana otvaranja ponuda, kao garanciju u slučaju da izabrani učesnik odustane od zakupa, odnosno ne potpiše ugovor u predviđenom roku ili dokaz o uplati novčanog depozita u iznosu od 3.000,00 EUR.
* Depozit se uplaćuje na žiro račun Aerodroma Crne Gore br. 510-200-22 kod CKB banke.
* Ponuđačima koji ne budu izabrani depozit će se vratiti na račun sa kojeg je izvršena uplata u roku od 15 dana od dana donošenja konačne odluke o izboru ponuđača, dok će se izabranom ponuđaču depozit vratiti nakon zaključenja ugovora o zakupu te dostavljanja garancije za uredno izvršenje ugovorenih obaveza.
* Asortiman proizvoda – suvenira koji će se prodavati u slobodnoj carinskoj prodavnici sa cijenama koje su konkurentne.
* Izjava Ponuđača da pristaje da asortiman i cjenovnik proizvoda usaglasi sa Zakupodavcem i da usaglašeni dokumenti budu sastavni dio Ugovora o zakupu.
* Izjava Ponuđača da je upoznat sa odredbama važećih propisa kojima se reguliše institut slobodnih carinskih prodavnica i to Carinskog zakona i Uredbe o slobodnim carinskim prodavnicama i da su upoznati sa svim obavezama/uslovima koji su tim propisima utvrđeni za privredno društvo koje otvara slobodnu carinsku prodavnicu i koji moraju biti ispunjeni u toku trajanja držanja carinske prodavnice.
* Izjava Ponuđača da pristaje na sve uslove predviđene Javnim pozivom, uključujući posebne i ostale uslove.

**Napomena: Dokazi moraju biti dostavljeni u originalu ili ovjerenoj kopiji, ne stariji od 6 mjeseci i na crnogorskom jeziku.**

1. **Predmet zakupa**

Poslovni prostor na Aerodromu Podgorica, lociran u terminalnoj zgradi u air-side zoni (odlasci) ukupne kvadrature 10m2.

1. **Obaveze izabranog ponuđača**

* Da pokrene postupke pred nadležnim državnim organima radi pribavljanja svih propisanih odobrenja za otvaranje i držanje slobodne carinske prodavnice I da po okončanju postupaka, a najkasnije u roku od 60 dana od dana zaključivanja ugovora o zakupu, iste dostavi zakupodavcu.
* Da nakon što pribavi sva odobrenja za zakonit rad slobodne carinske prodavnice, u skladu sa propisima, preuzme poslovni prostor, o čemu će biti sačinjen poseban zapisnik o primopredaji koji će činiti sastavni dio Ugovora o zakupu. Zapisnikom o primopredaji će se definisati početak roka trajanja zakupa, i isti će potpisati ovlašćeni predstavnici obje ugovorne strane .
* Da se pridržava svih zakonskih normi u dijelu aerodromskog poslovanja i da u cjelosti poštuje sve interne pravilnike i procedure Zakupodavca;
* Da sa Zakupodavcem usaglasi enterijersko uređenje prostora, te da ga na takav način o svom trošku uredi u roku od 60 dana od dana zaključenja ugovora.
* Da o svom trošku pribavi neophodne dozvole za osoblje koje će biti angažovano za rad u slobodnoj carinskoj prodavnici i obezbijedi njihovo školovanje u skladu sa važećim propisima iz oblasti civilnog vazduhoplovstva.
* Da vrši prodaju isključivo u skladu sa asortimanom i cijenama usaglašenim sa Zakupodavcem.

1. **Ostali uslovi**

* Izabrani ponuđač je dužan da, prilikom zaključenja ugovora o zakupu, dostavi bezuslovnu i na prvi poziv bez prava protesta naplativu bankarsku garanciju u visini ukupne tromjesečne vrijednosti zakupa koji je predmet ugovora, kao garanciju za uredno ispunjenje ugovornih obaveza.
* Svi troškovi koji nastaju u vezi namjenskog opremanja poslovnog prostora padaju na teret Zakupca.
* U slučaju adaptacije, sanacije i drugih zahvata u objektu u kojem je lociran i poslovni prostor koji je predmet zakupa, Zakupodavac zadržava pravo da na trošak Zakupca zatraži privremeno napuštanje I uklanjanje stvari, bez prava zakupca na povraćaj uloženih sredstava po tom osnovu niti bilo kakvu naknadu.
* Sva eventualna oštećenja poslovnog prostora, krađe i ostali rizici idu na teret Zakupca, kao i potpuna odgovornost prema trećim licima za nastale štete, te je isključena svaka odgovornost Zakupodavca prema Zakupcu po ovom osnovu.
* Zakupodavac će ugovorom o zakupu dodatno definisati međusobna prava obaveze u skladu sa

pozitivnim propisima Crne Gore.

1. **Prava Zakupodavca**

* Zakupodavac zadržava pravo da Ugovorom o Zakupu koji će zaključiti sa Izabranim ponuđačem, dodatno precizira prava i obaveze ugovornih strana a sve shodno Zakonu o obligacionim odnosima i drugim važećim propisima Crne Gore.
* Ukoliko izabrani ponuđač ne zaključi Ugovor o Zakupu u roku od 8 dana od dana dostavljanja Ugovora na potpis Zakupodavac zadržava pravo da pristupi zaključenju ugovora sa sljedećim rangiranim Ponuđačem.
* Zakupodavac zadržava pravo da u slučaju izvođenja radova odnosno rekonstrukcije aerodromske zgrade, može Zakupcu ponuditi alternativni prostor ili donijeti odluku o mirovanju prava i obaveza iz Ugovora o zakupu.
* Zakupodavac zadržava pravo da ograniči Zakupca u pogledu asortimana i cijena proizvoda koji će činiti sastavni dio Ugovora o zakupu.

1. **Ispravnost ponude**

Ponude koje ne sadrže propisane dokaze I koje ne ispunjavaju utvrđene uslove cijeniće se kao neispravne.

1. **Kriterijum za izbor ponude**

Kriterijum za izbor najpovoljnije ponude za zakup prostora u navedene svrhe je najveća ponuđena cijena.

1. **Podnošenje ponuda**

Ponude se podnose neposredno na arhivu Aerodroma Podgorica, adresa ”Aerodromi Crne Gore” AD Podgorica, Aerodrom Podgorica, 81000 Podgorica, najkasnije do 03.04.2023. godine, do 12:00 časova.

Ponude se podnose u zatvorenoj koverti koja sadrži naznake „**ponuda po javnom pozivu za zakup prostora na aerodromima „Podgorica“ za slobodnu carinsku prodavnicu - suvenirnicu**“, **NE OTVARAJ PRIJE JAVNOG OTVARANJA PONUDA.**

Javno otvaranje ponuda izvršiće se 03.04.2023. godine ,sa početkom u 12:15 časova u prostorijama Aerodroma Podgorica, i istom mogu prisustvovati ovlašćeni predstavnici ponuđača ili njihovi punomoćnici uz priloženo ovjereno punomoćje, o čemu se ovim putem obavještavaju ponuđači, pa im se druga obavještenja neće slati.

Neblagovremene ponude se neće razmatrati.

1. **Odlučivanje o izboru ponuđača**

Definitivan odabir najpovoljnijeg ponuđača biće izvršen najkasnije u roku od 15 dana od dana javnog otvaranja ponuda. Svaki ponuđač ima pravo prigovora na Odluku o izboru najpovoljnijeg ponuđača Komisiji u roku od 5 dana od dana dobijanja obavještenja o rezultatima Javnog poziva

Odluka Komisije na prigovor je konačna.

Nakon isteka roka za podnošenje prigovora odnosno kada odluka o izboru postane konačna, pristupiće se proceduri zaključivanja ugovora sa odabranim ponuđačem.

Ukoliko izabrani Ponuđač ne zaključi ugovor u roku od 8 dana od dana dostavljanja istog ili uz potpisani ugovor ne dostavi garanciju za dobro izvršenje ugovora, Zakupodavac može da zaključi ugovor sa sljedećim najpovoljnijim ponuđačem.

1. **Kriterijum za izbor najpovoljnije ponude**

Najveća ponuđena cijena 100 bodova

1. **Ostale informacije**

Ovlašćeno lice za sve dodatne informacije - Vladimir Vuković, Služba za komercijalne poslove / tel: 020-444-343, e-mail: [info@apm.co.me](mailto:info@apm.co.me) , svakim radnim danom od 8 do 14 časova.

„Aerodromi Crne Gore“ AD zadržava pravo da:

* izabere ponuđača i zaključi ugovor o zakupu ukoliko po javnom pozivu pristigne makar jedna ispravna ponuda;
* naplati bankarsku garanciju koja predstavlja garanciju u slučaju da izabrani ponuđač ne zaključi ugovor iz osnova ovog javnog poziva odnosno povuče svoju ponudu prije donošenja odluke o dodjeli ugovora i pristupi proceduri zaključenja ugovora sa sljedećim najpovoljnijim ponuđačem.

“Aerodromi Crne Gore” AD

Podgorica